## Les Arts presenta el recorregut de la soprano Angel Blue pel ‘lied’ tardoromàntic, el ‘jazz’ o els espirituals afroamericans, en el seu retorn a Les Arts

*** La cantant estatunidenca ha format part del Centre de Perfeccionament de Les Arts
* L’artista és considerada una de les grans figures de la lírica per la versatilitat i sensibilitat de la seua veu**

La soprano estatunidenca Angel Blue proposa un recorregut des del lied tardoromàntic passant pel *jazz*, la música contemporània i els espirituals afroamericans, en el recital amb el qual l’artista torna al Palau de les Arts Reina Sofia, dins del cicle ‘Les Arts és Lied’, el 14 de desembre a les 19:00 hores, en la Sala Principal.

Angel Blue, que va començar la seua carrera a València com a integrant de les primeres promocions del Centre de Perfeccionament de Les Arts i que va arribar a cantar Micaëla en *Carmen* amb Zubin Mehta, és actualment una de les sopranos favorites dels *Big Five*, els cinc grans teatres d’òpera del món (Nova York, Milà, Londres, Viena i París).

Quinze anys després de la seua última actuació en la Sala Principal, la cantant de Los Angeles, acompanyada al piano per Bryan Wagorn, proposa un programa amb el qual descobrix els atributs que l’han situada com una de les principals figures de la lírica actual: la bellesa de la seua veu, la seua versatilitat, tècnica i sensibilitat.

La soprano dedicarà la primera part de la vetlada a compositors del repertori tardoromàntic: Gabriel Fauré, Ferenc Liszt i Serguei Rakhmàninov, en la qual s’inclourà una breu antologia de Richard Strauss amb peces com *Morgen*! i *Allerseelen*.

Després del descans, la intèrpret californiana s’endinsarà en les seues arrels i identitat musical, amb un gest al *jazz* i el teatre musical amb *I Wonder What Became of Me*, de Harold Arlen, *Our Love is Here to Stay* de George Gershwin i *Youkali* de Kurt Weill, al lirisme de les cançons de Lee Hoiby, per a concloure amb l’emoció i expressivitat d’alguns dels clàssics espirituals afroamericans.

Les Arts recorda que les entrades per al recital d’Angel Blue es poden adquirir a través dels diferents canals de venda del teatre: taquilles, la línia de venda 96 197 59 00 i la web oficial de [Les Arts](https://www.lesarts.com/).

Fecha: 09/12/2025